CELEX: 32020D1347
Language: sl
Date: 2020-09-25 00:00:00
Title: Izvedbeni sklep Sveta (EU) 2020/1347 z dne 25. septembra 2020 o odobritvi začasne podpore Kraljevini Španiji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

29.9.2020   
               
               
                  SL
               
               
                  Uradni list Evropske unije
               
               
                  L 314/24
               
            
         IZVEDBENI SKLEP SVETA (EU) 2020/1347
         z dne 25. septembra 2020
         o odobritvi začasne podpore Kraljevini Španiji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19 (1) in zlasti člena 6(1) Uredbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Španija je 3. avgusta 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
                  
               
                     (2)
                  
                  
                     Izbruh COVID-19 in izredni ukrepi, ki jih je Španija uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz pomladi 2020 naj bi primanjkljaj in dolg sektorja država Španije do konca leta 2020 znašala 10,1 % oziroma 115,6 % bruto domačega proizvoda (BDP). Glede na vmesno napoved Komisije iz poletja 2020 naj bi se BDP Španije v letu 2020 zmanjšal za 10,9 %.
                  
               
                     (3)
                  
                  
                     Izbruh COVID-19 je imobiliziral znaten del delovne sile v Španiji. To je privedlo do nenadnega in močnega povečanja javnofinančnih odhodkov Španije v zvezi s shemo skrajšanega delovnega časa, podobnimi shemami, ki so posebej namenjene samozaposlenim in delavcem v turističnem sektorju, ter v podporo ukrepom na področju javnega zdravja, kot je navedeno v uvodnih izjavah od 4 do 9.
                  
               
                     (4)
                  
                  
                     Natančneje, s „Kraljevim zakonskim odlokom 8/2020“, „Kraljevim zakonskim odlokom 11/2020“ in „Kraljevim zakonskim odlokom 24/2020“, ki so navedeni v prošnji Španije z dne 3. avgusta 2020, je bilo uvedeno nadomestilo plače v višini do 70 % osnovne plače za zaposlene na čakanju v okviru sheme skrajšanega delovnega časa „ERTE“ (Expediente de Regulación Temporal de Empleo). Nadomestilo je omejeno na največ 1 098,09 EUR na mesec, kar se lahko poveča na 1 254,96 EUR na mesec oziroma 1 411,83 EUR na mesec, odvisno od števila vzdrževanih otrok upravičenca.
                  
               
                     (5)
                  
                  
                     Organi so uvedli tudi popolno ali delno oprostitev prispevkov za socialno varnost, odvisno od velikosti delodajalca in meseca v letu, v zvezi z zaposlenimi, ki sodelujejo v shemi „ERTE“. Oprostitev pomeni izpad prihodkov za vlado, ki se za namen izvajanja Uredbe (EU) 2020/672 lahko šteje za enakovrednega javnofinančnim odhodkom.
                  
               
                     (6)
                  
                  
                     Za samozaposlene so organi uvedli nadomestilo za „prenehanje dejavnosti“ (tj. začasno prenehanje samozaposlitvene dejavnosti v celoti ali delno) ter s tem povezano oprostitev plačila prispevkov za socialno varnost. Ukrep zagotavlja mesečna plačila, pogoj pa je, da so podjetja ustavila dejavnost ali se je njihov promet zmanjšal za več kot 75 %, če dejavnost še vedno opravljajo.
                  
               
                     (7)
                  
                  
                     Uvedeni so bili tudi posebni podporni ukrepi, ki vključujejo nadomestila in prispevke za socialno varnost za zaposlene, ki sodelujejo v shemi „ERTE“, za „stalne sezonske delavce“, ki se zaradi izbruha COVID-19 niso mogli vrniti na delo ob predvidenem času, na podlagi „Kraljevega zakonskega odloka 15/2020“ in ob uporabi „Kraljevega zakonskega odloka 8/2020“, ki je naveden v prošnji Španije z dne 3. avgusta 2020.
                  
               
                     (8)
                  
                  
                     S „Kraljevim zakonskim odlokom 8/2019“, „Kraljevim zakonskim odlokom 12/2019“, „Kraljevim zakonskim odlokom 7/2020“ in „Kraljevim zakonskim odlokom 25/2020“, ki so navedeni v prošnji Španije z dne 3. avgusta 2020, je bila uvedena oprostitev plačila prispevkov za socialno varnost za delodajalce (v višini 50 %) v podporo „ohranitvi delovnih mest v turističnem sektorju“ v izrednih razmerah in po tem, pri čemer se ohrani minimalna raven socialne zaščite za več kategorij delavcev. V povprečjuskupni mesečni odhodki in število oseb, za katere so podjetja prejela subvencije, ustrezajo povprečnim izdatkom na osebo na mesec v višini približno 192 EUR.
                  
               
                     (9)
                  
                  
                     Končno, Španija je na podlagi „Kraljevega zakonskega odloka 6/2020“ in „Kraljevega zakonskega odloka 13/2020“, ki sta navedena v prošnji Španije z dne 3. avgusta 2020, razširila nadomestila zaradi bolezni za delavce, ki so odsotni zaradi COVID-19 (delavci v preventivni izolaciji ali okuženi delavci). Ukrep je podoben shemi za nesreče pri delu (to pomeni, da so nadomestila višja in jih od prvega dneva odsotnosti plača Sklad za socialno varnost), pri čemer so nadomestila omejena na največ 75 % osnovne plače.
                  
               
                     (10)
                  
                  
                     Španija izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Španija je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 23 803 573 600 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. Povečan znesek, neposredno povezan s shemo skrajšanega delovnega časa „ERTE“ in podobnimi ukrepi, ki so posebej namenjeni samozaposlenim in delavcem v turističnem sektorju, pomeni nenadno in močno povečanje zaradi skoraj takojšnjega in doslej največjega povečanja števila upravičencev, ki jih zajemajo navedene sheme, ter obsega s tem povezanih nadomestil v Španiji. Španija namerava 1 660 000 000 EUR povečanega zneska odhodkov financirati iz skladov Unije.
                  
               
                     (11)
                  
                  
                     Komisija se je v skladu s členom 6 Uredbe (EU) 2020/672 posvetovala s Španijo ter preverila nenadno in močno povečanje dejanskih in načrtovanih javnofinančnih odhodkov, ki je neposredno povezano s shemami skrajšanega delovnega časa in podobnimi ukrepi, kot tudi z uporabo ustreznihu ukrepov, povezanih z zdravjem, ki so bili uvedeni zaradi izbruha COVID-19, kot je navedeno v prošnji z dne 3. avgusta 2020.
                  
               
                     (12)
                  
                  
                     Zato bi bilo treba zagotoviti finančno pomoč za podporo Španiji pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
                  
               
                     (13)
                  
                  
                     Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
                  
               
                     (14)
                  
                  
                     Španija bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Španija izvršila navedene odhodke.
                  
               
                     (15)
                  
                  
                     Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Španije, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti. Zlasti je bil znesek posojila določen za zagotovitev skladnosti z bonitetnimi pravili, ki se uporabljajo za portfelj posojil, kot je določeno v Uredbi (EU) 2020/672 –
                  
               SPREJEL NASLEDNJI SKLEP:
         
            Člen 1
            Španija izpolnjuje pogoje iz člena 3 Uredbe (EU) 2020/672.
         
         
            Člen 2
            
               1.   Unija da Španiji na voljo posojilo v znesku največ 21 324 820 449 EUR. Povprečna zapadlost posojila ne presega 15 let.
            
            
               2.   Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.   Komisija da Španiji na voljo finančno pomoč Unije v največ desetih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.   Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.   Španija plača strošek financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja, povezanega posojilom, odobrenim na podlagi odstavka 1 tega člena.
            
            
               6.   Komisija odloča o obsegu in sprostitvi obrokov ter obsegu tranš.
            
         
         
            Člen 3
            Španija lahko financira naslednje ukrepe:
            
                        (a)
                     
                     
                        shemo skrajšanega delovnega časa „ERTE“ (Expediente de Regulación Temporal de Empleo) za zaposlene, kot je določeno v „Kraljevem zakonskem odloku 8/2020 z dne 17. marca“ (poglavje II, členi od 22 do 28), „Kraljevem zakonskem odloku 18/2020 z dne 12. maja“ in „Kraljevem zakonskem odloku 24/2020 z dne 26. junija“ (členi od 1 do 7);
                     
                  
                        (b)
                     
                     
                        izredne ukrepe v zvezi s prispevki za socialno varnost za zaposlene, ki sodelujejo v shemi „ERTE“, kot je določeno v „Kraljevem zakonskem odloku 8/2020 z dne 17. marca“ (poglavje II, členi od 22 do 28), „Kraljevem zakonskem odloku 18/2020 z dne 12. maja“ (členi od 1 do 4) in „Kraljevem zakonskem odloku 24/2020 z dne 26. junija“ (poglavje I, člen 4 in dodatna določba 1);
                     
                  
                        (c)
                     
                     
                        nadomestilo zaradi „prenehanja dejavnosti“ in s tem povezano oprostitev plačila prispevkov za socialno varnost, kot je določeno v „Kraljevem zakonskem odloku 8/2020 z dne 17. marca“ (člen 17), ki je bil spremenjen s „Kraljevim zakonskim odlokom11/2020 z dne 31. marca“ (končna določba 1.8) in s „Kraljevim zakonskim odlokom 24/2020 z dne 26. junija“ (členi 8, 9 in 10);
                     
                  
                        (d)
                     
                     
                        podporno shemo za „stalne sezonske delavce“, kot je določeno v „Kraljevem zakonskem odloku 15/2020 z dne 21. aprila“ (končna določba 8) in ob uporabi „Kraljevega zakonskega odloka 8/2020 z dne 17. marca“ (člen 24) za te delavce;
                     
                  
                        (e)
                     
                     
                        delno oprostitev plačila prispevkov za socialno varnost za delodajalce v podporo „ohranitvi delovnih mest v turističnem sektorju“, kot je določeno v „Kraljevem zakonskem odloku 8/2019 z dne 8. marca“, „Kraljevem zakonskem odloku 12/2019 z dne 11. oktobra“, „Kraljevem zakonskem odloku 7/2020 z dne 12. marca“ (člen 13) in „Kraljevem zakonskem odloku 25/2020“ (končna določba 4);
                     
                  
                        (f)
                     
                     
                        nadomestila zaradi bolezni za delavce, odsotne zaradi COVID-19, kot je določeno v „Kraljevem zakonskem odloku 6/2020 z dne 10. marca“ (člen 5) in „Kraljevem zakonskem odloku 13/2020 z dne 7. aprila“ (končna določba 1) in „Kraljevem zakonskem odloku 27/2020 z dne 4. avgusta“ (končna določba 10).
                     
                  
         
            Člen 4
            Španija do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.
         
         
            Člen 5
            Ta sklep je naslovljen na Kraljevino Španijo.
            Ta sklep začne učinkovati z dnem uradne obvestitve naslovnika.
         
         
            Člen 6
            Ta sklep se objavi v Uradnem listu Evropske unije.
         
         
            V Bruslju, 25. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 159, 20.5.2020, str. 1.